Groot-Sintn

Groot-Sintn (Frans: Grande-Synthe, Nederlands: Groot-Sinten) es e gemêente in Vrankryk in't Noorderdepartement. 't Ligt in Frans-Vloandern in't Blootland, binn'n de steedelyke agglomeroasje van Duunkerke, an d'Opoalkust. 't Grenst an de gemêentn Duunkerke, Fort-Mardyk, Armboutskapelle, Spyker en Mardyk. Langsn de zuudkant van de gemêente loopt de Broekburgvoart, die der de grenze vormt me Spyker.

Geschiedenisse
Groot-Sintn lag lange tyd ounder woatr en 't nes nen êestn kêe vermeld in 648. Vanof d'achtste êeuwe begoestn Benedictynner monnikn de verschillige woatrlôopn te kanaliseern zoda 't moeraswoatr wierd ofgeleyd na riviern lyk de Aa of direct inde Nôordzêe. De nieuw ountgonn'n groundn wierd ezo gecultiveerd en lange tyd wos Groot-Sintn surtout e landbouwdorptje achter de duun'n.  Vanof de neegnde êeuwe noemdigde 't dorptje Sentinas. Groot-Sintn ôordigde in dien tyd (juuste lyk de reste van Frans-Vloandern), tout et Groafschap Vloandern en lag in de kasselry Bergn. Deur zyn liggienge dichtby Duunkerke en Fort-Mardyk it ôok 't groundgebied van Groot-Sintn 't décor gewist van teffrente sloagn en gevechtn. Achter de Slag der Duun'n van 1658, woar de Fransch-Iengelse coaliesje gewoun'n ad van de Spanjoardn, gienk dus ôok Groot-Sintn volgens d'oovrêenkomste oovr na d'Iengselsche. Mo vier joar derachter, in 1662, kochte keunienk Louis XIV Duunkerke en dus ôok 't groundgebied van Groot-Sintn were van d'Ingelsche en wierd 't dorptje en ounderdêel van Vrankryk. Tout apeupri zestig joar geleedn wos de gemêente nog mo e klêen gehuchtje, mor deur den ipgang van de hoavn van Duunkerke moakte 't in de joarn zestig e rappe ountwikkelienge deure, surtout ounder invloed van de stoalindustrie.


Categorie:Gemêente in arroundissement Duunkerke
Categorie:Plekke in Frans-Vloandern